text: Tre anholdt efter skud på motorvej 
  19 november 2010 kl. 13.15
  Efter et skyderi på motorvejen har Sydøstjyllands Politiet stoppet en lettisk bil, som betjentene fandt en startpistol i.
  En årvågen borger har nu ført til, at politiet har anholdt tre mænd, der sættes i forbindelse med et skyderi på motorvejen ved Ejer Bavnehøj.
  Det var natten til torsdag, at en bilist fortalte politiet, at der fra en anden bil på motorvejen var blevet skudt mod ham. Han kunne se mundingsflammen fra pistolen, men blev dog ikke ramt. Politiet ved derfor ikke, om der blot var tale om en gaspistol.
  Lige siden har politiet ledt efter en bil på udenlandske plader, som kunne passe på mandens beskrivelse. Og fredag ringede en anden borger ind og fortalte, at han nu havde set den samme bil - ligeledes på motorvejen.
  Det lykkedes kort efter at stoppe bilen og anholde de tre mænd. Deres forhold skal nu undersøges nærmere, oplyser Sydøstjyllands Politi.
  Baggrunden for skyderiet var muligvis noget forudgående skubberi på en rasteplads.
  